CELEX: 52020PC0292
Language: hu
Date: 2020-07-07
Title: Javaslat A TANÁCS VÉGREHAJTÁSI HATÁROZATA a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról

EURÓPAI BIZOTTSÁG
            Brüsszel, 2020.7.7.
            COM(2020) 292 final
            2020/0136(NLE)
            Javaslat
            A TANÁCS VÉGREHAJTÁSI HATÁROZATA
            a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az említett irányelvben foglaltaktól eltérő különös intézkedéseket vezessen be az adóbeszedés egyszerűsítésére, vagy egyes adócsalások és -kikerülések megelőzésére.
            
            
               Románia a Bizottság által 2020. január 14-én iktatott levélben felhatalmazást kért arra, hogy 2020. december 31. után továbbra is héamentességet biztosíthasson azon adóalanyok számára, amelyeknek éves árbevétele nem haladja meg a 88 500 EUR nemzeti valutában kifejezett ellenértékét. 
            
            
               A héairányelv 395. cikke (2) bekezdésének megfelelően a Bizottság 2020. február 18-án kelt levelében tájékoztatta a többi tagállamot Románia kérelméről. A Bizottság 2020. február 19-én kelt levelében értesítette Romániát arról, hogy a kérelem elbírálásához szükséges minden információ a birtokában van. 
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozást alkalmazzanak, így többek között héamentességet nyújtsanak a bizonyos éves árbevételt el nem érő adóalanyoknak. Az ily módon héamentesség hatálya alá tartozó adóalanyoknak nem kell hozzáadottérték-adót felszámítani az általuk teljesített értékesítések után, és következésképpen nem is vonhatnak le előzetesen felszámított hozzáadottérték-adót. 
            
            
               
                  A héairányelv 287. cikkének 18. pontja értelmében Románia mentességet biztosíthat a héa alól azoknak az adóalanyoknak, amelyek éves árbevétele nem haladja meg a 35 000 EUR nemzeti valutában kifejezett ellenértékét.
               
            
            
               A 2012/181/EU tanácsi végrehajtási határozat
                  2
                felhatalmazta Romániát arra, hogy 2014. december 31-ig héamentességet biztosítson azoknak az adóalanyoknak, amelyek éves árbevétele nem haladta meg a 65 000 EUR nemzeti valutában kifejezett, Románia Európai Unióhoz való csatlakozása napján érvényes átváltási árfolyamon számított ellenértékét. A 2014/931/EU tanácsi végrehajtási határozat
                  3
                felhatalmazta Romániát, hogy 2017. december 31-ig továbbra is alkalmazza a héairányelv 287. cikkének 18. pontjától eltérő különös intézkedést. Az (EU) 2017/1855 tanácsi végrehajtási határozat
                  4
                felhatalmazta Romániát arra, hogy a mentességi értékhatárt 88 500 EUR nemzeti valutában kifejezett ellenértékének megfelelő összegre emelje, az eltérő intézkedés hatályát pedig 2020. december 31-ig vagy – amennyiben ez utóbbi időpont a korábbi – a héairányelv 281–294. cikkében foglalt rendelkezéseket módosító irányelv hatálybalépésének napjáig meghosszabbítsa. Az intézkedés szabadon választható volt, lehetővé téve a kisvállalkozások számára, hogy az általános héaszabályozást válasszák.
            
            
               
                  Románia jelenlegi kérelme, amely szerint meg kívánja hosszabbítani az eltérési intézkedés hatályát, anélkül, hogy megemelné a jelenlegi, 88 500 EUR-nak megfelelő értékküszöböt, ugyanazon indokoláson alapul, mint korábbi ez irányú kérelmei. 
               
               
                  Románia fenntartja, hogy nemzetgazdasági szerkezetének figyelembevételével az eltérő intézkedés meghosszabbítása, valamint a mentesség jelenlegi felső határa indokolt. A héaszabályoknak való megfelelési költségek terén a kis- és középvállalkozások aránytalanul nagy terheket viselnek a nagyvállalkozásokhoz képest. A héamentesség jelentősen csökkenti a kisvállalkozások héakötelezettségeit, s egyúttal leveszi az adóhatóságok válláról az azzal járó terheket, hogy ellenőrizniük kell a 88 500 EUR-nál kisebb éves árbevétellel rendelkező kis- és középvállalkozásoktól származó, kis összegű bevételek beszedését. 
               
               
                  Románia kapcsolódó becslései szerint 2019-ben a héanyilvántartásba vett, 88 500 EUR összegnél alacsonyabb éves árbevétellel rendelkező adóalanyok által az állami költségvetésbe befizetett héa összege a teljes héabevétel 2,52 %-át, az állami költségvetés teljes bevételének pedig 1,09 %-át tette ki. Ugyanebben az évben a 88 500 EUR-t meghaladó éves árbevétellel rendelkező (a héanyilvántartásba vett összes adóalany 42,85 %-át kitevő) adóalanyok 97,48 % arányban járultak hozzá az összes héabevételhez. Mindezek alapján úgy tűnik, hogy az eltérő intézkedésnek a végső fogyasztás szakaszában beszedett adóbevételre gyakorolt hatása elhanyagolható lesz, ugyanakkor az jelentős hatást fejt ki mind az érintett adóalanyok adókötelezettségeinek, mind az adóhatóság héabeszedési eljárásának egyszerűsítésére. 
               
            
            
               A Románia által szolgáltatott információk alapján egyértelmű, hogy az eltérő intézkedés hatályának meghosszabbítására irányuló kérelem célja a kisvállalkozások mentesítése az általános héaszabályozás szerinti héakötelezettségek alól, valamint az adóhatóság adminisztratív terheinek csökkentése az adóbehajtás terén, ami hatékonyabb munkát eredményez, kíméli az adminisztratív erőforrásokat és visszaszorítja az adócsalásokat. Az eltérő intézkedés így összhangban áll a héairányelv 395. cikke (1) bekezdésének első albekezdése szerinti célkitűzéssel, amely lehetővé teszi a tagállamoknak az irányelv rendelkezéseitől eltérő különös intézkedések bevezetését a héabeszedés egyszerűsítése, illetve az adócsalások megelőzése érdekében. Ezzel összefüggésben emlékeztetni kell arra, hogy az intézkedés továbbra is szabadon választható az adóalanyok számára, akik az általános héaszabályozást is választhatják. 
            
            
            
               
                  Amint azt Románia bebizonyította, az eltérő intézkedés várhatóan nem befolyásolja jelentősen a végső fogyasztói szinten beszedett adóbevétel teljes összegét sem. Úgy tűnik, hogy az eltérő intézkedés így a héairányelv 395. cikke (1) bekezdésének második albekezdésével összhangban áll. 
               
               
                  A fentiek fényében, és tekintettel arra, hogy az uniós jogi keret és a ténybeli helyzet nem változott, az eltérő intézkedés hatályának meghosszabbítására vonatkozó kérelem indokoltnak tűnik. A Bizottság tehát azt javasolja, hogy helyt kell adni Románia kérelmének. 
               
            
            
               Az eltérések engedélyezése általában korlátozott időszakra szól, hogy fel lehessen mérni, hogy az eltérő intézkedés megfelelő és eredményes marad-e. Emellett a Tanács 2020. február 18-án irányelvet fogadott el
                  5
                a héairányelv 281–294. cikkében foglalt, a kisvállalkozásokra vonatkozó különös szabályozást tartalmazó rendelkezések módosításáról. A kisvállalkozásokra vonatkozó egyszerűsített héaszabályokról szóló új irányelv értelmében a tagállamok legkésőbb 2024. december 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az új szabályoknak megfeleljenek. A tagállamoknak ezeket a nemzeti rendelkezéseket 2025. január 1-jétől kell alkalmazniuk. 
            
            
            
               Ezért indokolt felhatalmazni Romániát arra, hogy 2024. december 31-ig folytathassa az eltérő intézkedés alkalmazását. 
            
         
         
            
               •Összhang a szabályozási terület jelenlegi rendelkezéseivel
            
            
               
                  Az eltérő intézkedés összhangban van a héairányelvnek a kisvállalkozásokra vonatkozó különös szabályozásról szóló 281–294. cikkét módosító, a héára vonatkozó cselekvési terv
                     6
                   eredményeként 2020. február 18-án elfogadott, fent említett irányelv szellemiségével, amelynek célja, hogy korszerű, egyszerűsített rendszert hozzon létre e vállalkozások számára. Nevezetesen csökkenteni kívánja a héaszabályoknak való megfelelés költségeit, a versenytorzulást az egyes tagállamok és az EU szintjén, valamint az értékhatár-hatás negatív következményeit, továbbá célja megkönnyíteni a vállalkozások számára a szabályoknak való megfelelést, az adóhatóságok számára pedig a nyomon követést.
               
            
            
               Hasonló eltérésekre más tagállamok is engedélyt kaptak, azaz adómentességet biztosíthattak azon adóalanyoknak, amelyek éves árbevétele nem halad meg egy bizonyos értékhatárt, a héairányelv 285. cikkének megfelelően. Málta
                  7
                esetében az ily módon engedélyezett értékhatár 20 000 EUR; Hollandia
                  8
                esetében 25 000 EUR; Luxemburg
                  9
                esetében 35 000 EUR; Lengyelország
                  10
               , Észtország
                  11
                és Lettország
                  12
                esetében 40 000 EUR; Horvátország
                  13
                és Litvánia
                  14
                esetében 45 000 EUR; Magyarország
                  15
                esetében 48 000 EUR; Szlovénia
                  16
                esetében 50 000 EUR; Olaszország
                  17
                esetében pedig 65 000 EUR.
            
            
            
               A fentebb említetteknek megfelelően a héairányelv alóli eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Az eltérő intézkedés lejárati idejének 2024. december 31-ig történő meghosszabbítása összhangban van a kis- és középvállalkozásokra vonatkozó egyszerűbb héaszabályokról szóló új irányelv követelményeivel. Ez az irányelv 2025. január 1-jét írja elő azon időpontként, amelytől kezdődően a tagállamoknak alkalmazniuk kell azokat a nemzeti rendelkezéseket, amelyeket az irányelvnek való megfelelés érdekében el kell fogadniuk. 
            
            
            
               
                  A javasolt intézkedés tehát összhangban van a héairányelv rendelkezéseivel.
               
            
            
               Összhang az Unió egyéb szakpolitikáival 
            
            
               
                  A Bizottság az éves munkaprogramokban következetesen hangsúlyozza, hogy a kisvállalkozások esetében egyszerűbb szabályokra van szükség. E tekintetben a Bizottság 2020. évi munkaprogramja
                     18
                   olyan célzott kkv-stratégiát említ, „amely megkönnyíti a kis- és középvállalkozások működését, növekedését és bővülését”. Az eltérő intézkedés az adószabályok tekintetében összhangban van ezekkel a célkitűzésekkel. Nevezetesen összecseng a Bizottság 2017. évi munkaprogramjával
                     19
                  , amely konkrétan a héával is foglalkozik, és rámutat, hogy a kisvállalkozásokra háruló, a héaszabályoknak való megfeleléssel járó adminisztratív terhek magasak, és a technológiai innováció újabb és újabb kihívások elé állítja az eredményes adóbeszedést, továbbá hangsúlyozza a kisebb vállalatokra vonatkozó héaszabályok egyszerűsítésének szükségességét. 
               
               
                  Az intézkedés emellett összhangban áll a 2015. évi egységes piaci stratégiával
                     20
                   is, amellyel a Bizottság a kis- és középvállalkozások növekedését kívánja elősegíteni többek között azzal, hogy csökkenti az adminisztratív terheket, amelyek megakadályozzák őket abban, hogy teljes mértékben kihasználják az egységes piac előnyeit. Követi továbbá a Bizottság 2013-as „»Vállalkozás 2020« cselekvési terv – A vállalkozói szellem felélénkítése Európában” című közleményének
                     21
                   elgondolását, amely hangsúlyozza, hogy egyszerűsíteni kell az adójogszabályokat a kisvállalkozások számára.
               
               
                  Végezetül az intézkedés összhangban áll a kis- és középvállalkozások tekintetében az induló vállalkozásokkal foglalkozó 2016-os közleményben
                     22
                   meghatározott uniós szakpolitikákkal, valamint a „Gondolkozz előbb kicsiben!” – Európai kisvállalkozói intézkedéscsomag: „Small Business Act” című 2008-as bizottsági közleménnyel
                     23
                  , amely arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
               
               
                  2.
                        JOGALAP, SZUBSZIDIARITÁS ÉS ARÁNYOSSÁG
               
            
            
               •Jogalap
            
            
               
                  Az egyetlen lehetséges jogalap a héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. Ezért a szubszidiaritás elve nem alkalmazandó.
               
            
            
               •Arányosság
            
            
               
                  A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
               
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis az adóbeszedés egyszerűsítésével a kisadózók és az adóhatóság számára, az adminisztratív erőforrások megkímélésével és az adócsalások visszaszorításával.
               
            
            
               •A jogi aktus típusának megválasztása
            
         
         
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Románia kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
            
               A tanácsi végrehajtási határozatra irányuló javaslat célja egy olyan, egyszerűsítést célzó intézkedés kiterjesztése, amely számos héakötelezettséget megszüntet azon vállalkozások esetében, amelyek éves árbevétele nem haladja meg a 88 500 EUR-t vagy annak nemzeti valutában kifejezett ellenértékét. Ez pozitív hatással lehet 241 417 kisvállalkozás adminisztratív terheinek csökkentésére, melyek 2019-ben (október 31-ig) Romániában a héanyilvántartásba vett adóalanyok teljes számának 57,15 %-át, az aktív adóalanyok teljes számának pedig 17,79 %-át tették ki. Hasonlóképpen, az eltérő intézkedés jelentősen csökkentheti az adóhatóság adóbeszedéssel kapcsolatos terheit, ezáltal hatékonyabbá teheti annak munkáját, miközben megkíméli az adminisztratív erőforrásokat és visszaszorítja az adócsalásokat. Az intézkedés szabadon választható, és a jövőben is az marad az adóalanyok számára. Az adóalanyok továbbra is választhatják az általános héaszabályozást, a 2006/112/EK irányelv 290. cikkének megfelelően. Románia becslése szerint az intézkedés 2019. évi héabevételekre kifejtett költségvetési hatása elhanyagolható.
            
            
               •Alapjogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               A javaslatnak nem lesz negatív hatása az uniós költségvetésre, mert Románia az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni. 
            
            
               2020/0136 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  24
                és különösen annak 395. cikke (1) bekezdésének első albekezdésére,
            
         
         
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 18. pontja alapján Románia a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg 35 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               (2)A 2012/181/EU tanácsi végrehajtási határozat
                  25
                útján Románia engedélyt kapott a 2006/112/EK irányelv 287. cikkétől eltérő intézkedés (a továbbiakban: eltérő intézkedés) alkalmazására, és héamentességet biztosíthatott azon adóalanyoknak, amelyek éves árbevétele nem haladja meg a 65 000 EUR-t. Az eltérő intézkedés 2014. december 31-én hatályát vesztette.
            
            
               (3)A 2014/931/EU tanácsi végrehajtási határozattal
                  26
                Románia felhatalmazást kapott arra, hogy 2017. december 31-ig folytassa az eltérő intézkedés alkalmazását. 
            
            
               (4)Az (EU) 2017/1855 tanácsi végrehajtási határozat
                  27
                felhatalmazta Romániát arra, hogy a 2006/112/EK irányelv 287. cikkétől eltérő különös intézkedésként a héa alóli mentességet biztosítson azoknak az adóalanyoknak, amelyek éves árbevétele nem haladja meg 88 500 EUR nemzeti valutában kifejezett, Románia csatlakozásának napján érvényes átváltási árfolyamon számított ellenértékét. Ezt az eltérő intézkedést 2020. december 31-ig vagy – amennyiben ez utóbbi időpont a korábbi – a 2006/112/EK irányelv 281–294. cikkében foglalt rendelkezéseket módosító irányelv hatálybalépésének napjáig lehetett alkalmazni. 
            
            
               (5)A Tanács 2020. február 18-án elfogadta a 2006/112/EK irányelv 281–294., a kisvállalkozásokra vonatkozó különös szabályozást tartalmazó cikkeit módosító (EU) 2020/285 irányelvet
                  28
               , amely a kisvállalkozások tekintetében számos új szabályt állapított meg, köztük a tagállami felső határt 85 000 EUR-ban vagy annak nemzeti valutában kifejezett ellenértékében határozta meg. 
            
            
               (6)A Bizottságnál 2020. január 14-én iktatott levelében Románia felhatalmazást kért arra, hogy 2020. december 31. után is folytathassa az eltérő intézkedés alkalmazását.
            
            
               (7)A Bizottság 2020. február 18-án kelt levelében a 2006/112/EK irányelv 395. cikke (2) bekezdésének második albekezdése értelmében tájékoztatta a többi tagállamot Románia kérelméről. A Bizottság 2020. február 19-én kelt levelében értesítette Romániát arról, hogy a kérelem elbírálásához szükséges valamennyi információ a birtokában van. 
            
            
               (8)A Románia által benyújtott információk alapján úgy tűnik, hogy az eltérő intézkedés indokai nagyrészt változatlanok. Az eltérő intézkedés olyan egyszerűsítő intézkedés, amely számos kisvállalkozás esetében csökkenti a héával kapcsolatos kötelezettségeket. Egyúttal csökkenti az adóhatóságok terheit is, mivel a továbbiakban nem kell nyomon követniük kis összegű bevételek sok kisvállalkozástól történő beszedését. Úgy tűnik, hogy a jelenlegi mentességi küszöb fenntartása hatékony módja az adminisztratív erőforrások megkímélésének és az adócsalások visszaszorításának.
            
            
               (9)Az intézkedés szabadon választható, és a jövőben is az marad az adóalanyok számára. Az adóalanyok továbbra is választhatják az általános héaszabályozást, a 2006/112/EK irányelv 290. cikkének megfelelően. 
            
            
               (10)A Románia által benyújtott információk alapján az eltérő intézkedésnek csupán elhanyagolható hatása lesz a végső fogyasztói szinten beszedett adóbevétel teljes összegére Romániában.  
            
            
               (11)Az eltérő intézkedés nem fogja hátrányosan érinteni az Unió héából származó saját forrásait, mivel Románia az 1553/89/EGK, Euratom tanácsi rendelet
                  29
                6. cikkének megfelelően kompenzációs számítást fog végezni.
            
            
               (12)Tekintettel arra, hogy az eltérő intézkedés alkalmazása várhatóan kedvező hatást gyakorol a kisvállalkozások és az adóhatóságok adminisztratív terheinek csökkentésére, anélkül, hogy jelentős mértékben befolyásolná a héából származó összbevételt, indokolt felhatalmazni Románia arra, hogy egy további meghatározott időtartamra folytassa az eltérő intézkedés alkalmazását. 
            
            
               (13)Az eltérő intézkedés alkalmazására való felhatalmazás hatályát időbeli korláthoz kell kötni. Az időkorlátnak elegendőnek kell lennie ahhoz, hogy értékelni lehessen az értékküszöb hatékonyságát és megfelelőségét. Ezenkívül az (EU) 2020/285 irányelv értelmében a tagállamoknak 2024. december 31-ig el kell fogadniuk és ki kell hirdetniük az említett irányelv 1. cikkének való megfelelést biztosító törvényi, rendeleti és közigazgatási rendelkezéseket, és azokat 2025. január 1-jétől kell alkalmazniuk. Romániát indokolt tehát felhatalmazni arra, hogy 2024. december 31-ig folytathassa az eltérő intézkedés alkalmazását. 
            
            
               (14)Az (EU) 2017/1855 végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
                1. cikk
            
            
               Az (EU) 2017/1855 végrehajtási határozat 2. cikkének második bekezdése helyébe a következő szöveg lép:
            
            
               „Ezt a határozatot 2018. január 1-jétől 2024. december 31-ig kell alkalmazni.”
            
         
         
            
               2. cikk
            
            
               Ennek a határozatnak Románia a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács 2012/181/EU végrehajtási határozata (2012. március 26.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről (HL L 92., 2012.3.30., 26. o.).
               
               
                  
                     (3)
                  
                        A Tanács 2014/931/EU végrehajtási határozata (2014. december 16.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló 2012/181/EU végrehajtási határozat alkalmazásának meghosszabbításáról (HL L 365., 2014.12.19., 145. o.).
               
               
                  
                     (4)
                  
                        A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
               
               
                  
                     (5)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (6)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről – Úton egy egységes uniós héaövezet felé – új döntések szükségeltetnek, COM(2016) 148 final.
               
               
                  
                     (7)
                  
                        A Tanács (EU) 2018/279 végrehajtási határozata (2018. február 20.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 54., 2018.2.24., 14. o.).
               
               
                  
                     (8)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról (HL L 310., 2018.12.6., 25. o.).
               
               
                  
                     (9)
                  
                        A Tanács (EU) 2019/2210 végrehajtási határozata (2019. december 19.) a Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 332., 2019.12.23., 155. o.).
               
               
                  
                     (10)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (11)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (12)
                  
                        A Tanács (EU) 2017/2408 végrehajtási határozata (2017. december 18.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 342., 2017.12.21., 8. o.).
               
               
                  
                     (13)
                  
                        A Tanács (EU) 2017/1768 végrehajtási határozata (2017. szeptember 25.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 250., 2017.9.28., 71. o.).
               
               
                  
                     (14)
                  
                        A Tanács (EU) 2017/1853 végrehajtási határozata (2017. október 10.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat módosításáról (HL L 265., 2017.10.14., 15. o.).
               
               
                  
                     (15)
                  
                        A Tanács (EU) 2018/1490 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 38. o.).
               
               
                  
                     (16)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (17)
                  
                        A Tanács (EU) 2020/647 végrehajtási határozata (2020. május 11.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazására történő felhatalmazásáról (HL L 151., 2020.5.14., 7. o.). 
               
               
                  
                     (18)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2020. évi munkaprogramja – Ambiciózusabb Unió (COM(2020) 37 final).
               
               
                  
                     (19)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2017. évi munkaprogramja (COM(2016) 710 final). 
               
               
                  
                     (20)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az egységes piac továbbfejlesztése: a polgárok és vállalkozások lehetőségeinek bővítése (COM(2015) 550 final).  
               
               
                  
                     (21)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Vállalkozás 2020” cselekvési terv – A vállalkozói szellem felélénkítése Európában (COM(2012) 795 final).
               
               
                  
                     (22)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Európa új éllovasai: az induló és a növekvő innovatív vállalkozásokat érintő kezdeményezés (COM(2016) 733 final).
               
               
                  
                     (23)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” – Európai kisvállalkozói intézkedéscsomag: „Small Business Act” (COM(2008) 394 végleges). 
               
               
                  
                     (24)
                  
                        HL L 347., 2006.12.11., 1. o.
               
               
                  
                     (25)
                  
                        A Tanács 2012/181/EU végrehajtási határozata (2012. március 26.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről (HL L 92., 2012.3.30., 26. o.). 
               
               
                  
                     (26)
                  
                        A Tanács 2014/931/EU végrehajtási határozata (2014. december 16.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló 2012/181/EU végrehajtási határozat alkalmazásának meghosszabbításáról (HL L 365., 2014.12.19., 145. o.).
               
               
                  
                     (27)
                  
                        A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
               
               
                  
                     (28)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (29)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).